 **Прэс-рэліз**

**Міжнароднага маладзёжнага тэатральнага форуму**

**«М.@rt.кантакт-2017»**

**З 21 па 27 сакавіка 2017 года ў горадзе Магілёве адбудзецца XII Міжнародны маладзёжны тэатральны форум «М.@rt.кантакт», заснавальнікамі якога з'яўляюцца Міністэрства культуры Рэспублікі Беларусь, Магілёўскі абласны выканаўчы камітэт і Магілёўскі абласны драматычны тэатр.**

Гэты форум створаны з мэтай развіцця і прапаганды тэатральнага мастацтва шляхам паказу лепшых сцэнічных твораў для моладзі тэатрамі розных краін, павышэння прафесійнага майстэрства ўдзельнікаў форуму і папулярызацыі тэатральнага мастацтва, выяўлення і падтрымкі творча адораных акцёраў і рэжысёраў, развіцця і ўмацавання міжнародных культурных сувязей, абмену духоўнымі і культурнымі каштоўнасцямі.

Фестываль праводзіцца **з 2006 года**, і за гэты час ён стаў адной з самых значных і чаканых культурных падзей не толькі ў Магілёве, але і ва ўсёй тэатральнай прасторы Беларусі. Геаграфія форуму шырокая. За ўсе гады правядзення фестывалю на ім было паказана **168 спектакляў з 17 краін: Расіі, Украіны, Беларусі, Германіі, Славеніі, Польшчы, Малдовы, Арменіі, Ізраіля, Англіі, Італіі, Літвы, Латвіі, Казахстана, Эстоніі, Кыргызстана і Балгарыі.** Спектаклі паглядзелі **больш за 36 тысяч гледачоў**, якія пазнаёміліся з выдатнымі ўзорамі класічнай і сучаснай драматургіі айчынных і замежных аўтараў, мастацтвам таленавітых рэжысёраў, акцёраў і сцэнографаў. На сцэне тэатра былі прадстаўлены спектаклі вядомых рэжысёраў сучаснага тэатра: **Андрэя Магучага, Генадзя Трасцянецкага, Рымаса Тумінаса, Саўлюса Варнаса, Сяргея Пускепаліса, Мікалая Каляды, Рыгора Казлова** і інш. У рамках спецыяльнай праграмы форуму свае майстар-класы правялі знакамітыя рэжысёры, артысты і педагогі: **Анатоль Праўдзін, Сяргей Фядотаў, Юрый Васільеў,** **Людміла Мальцава, Мікалай Каляда, Рыгор Казлоў, Вячаслаў Іназемцаў, Андрэй Бібікаў** і інш.

Сёлета ў рамках форуму гледачы ўбачаць **22 спектаклі 20 тэатраў з 10 краін свету** **(Расіі, Беларусі, Украіны, Польшчы, Літвы, Казахстана, Арменіі, Аўстрыі, Грузіі, ЗША)**. На форум запрошаны некалькі калектываў, якія ярка праявілі сябе на папярэдніх фестывалях, але аснову праграмы склалі новыя для нас тэатры і творчыя групы.

Адкрые фестывальную праграму спектакль Алмацінскага тэатра ім. Байтэна Амарава «Жас Сахна» **«Аднакласнікі. Урокі жыцця»** – трагедыя па п'есе Тадэвуша Слабадзянека, рэжысёр Барзу Абдураззакаў. Пастаноўка была ўдастоена гран-пры на Міжнародным фестывалі вялікіх спектакляў малой формы «ArtОкраина» (г. Санкт-Пецярбург, 2015 г.), стала прызёрам фестывалю «Сустрэчы ў Расіі» краін СНД і Балтыі тэатра «Балтыйскі дом» (г. Санкт-Пецярбург , 2016 г.), была прызнана лепшым спектаклем 2015 года ў г. Алматы. У гэты ж дзень на сцэне Магілёўскага драматычнага тэатра пасля цырымоніі адкрыцця форуму адбудзецца спектакль Расійскага дзяржаўнага акадэмічнага тэатра драмы імя Фёдара Волкава (г. Яраслаўль) **«Месяц у вёсцы»**. Гэта дынамічная і дасціпная камедыя паводле твора І.Тургенева пастаўлена вядомым расійскім рэжысёрам Яўгенам Марчэлі. Спектакль стаў намінантам на Нацыянальную тэатральную Прэмію «Залатая Маска-2016» у 6 намінацыях.

У наступныя дні гледачоў чакае нямала знакавых пастановак самых розных формаў і жанраў. Рэжысёрская лабараторыя «Вучні Тумінаса» пры Дзяржаўным акадэмічным тэатры ім. Я. Вахтангава і Тэатральным інстытуце ім. Б.Шчукіна (г. Масква) прадставіць на форуме два спектаклі: фарс **«Кароль памірае»** па п'есе Э.Іянэска і драму **«За зачыненымі дзвярыма»** паводле п'есы Ж.-П.Сартра.

Кожны са спектакляў рэпертуарнай афішы па-свойму цікавы – арганізатары адбіралі лепшыя ўзоры сцэнічных твораў, па-сапраўднаму яркія пастаноўкі: **«Дарагая Алена Сяргееўна»** Тэатра юных гледачоў ім. А.А. Бранцава (г. Санкт-Пецярбург), **«Як я стаў ідыётам»** Расійскага акадэмічнага Маладзёжнага тэатра (г. Масква), **«Каралева прыгажосці»** Кіеўскага тэатра «Залатыя вароты», **«Выратаваць камер-юнкера Пушкіна»** Санкт-Пецярбургскага дзяржаўнага тэатра «Субота » і інш. У жывым музычным суправаджэнні джазавага аркестра пройдзе спектакль «**Калі б я быў татам»** – шоў у жанры stand-up'а, аўтарам і рэжысёрам якога з'яўляецца Айк Петрасян з Арменіі.

Упершыню ў форуме прымуць удзел тэатры з **Грузіі, Аўстрыі** і **ЗША**. Тбіліскі дзяржаўны акадэмічны рускі драматычны тэатр ім. А.С. Грыбаедава, найстарэйшы рускі тэатр за межамі Расіі, прадставіць пастаноўку **«Халстамер. Гісторыя каня».** Гэты спектакль заваяваў славу аднаго з лепшых у сучасным тэатральным свеце. Пастаноўка была прадстаўлена больш чым на 20-ці міжнародных фестывалях, у 2013 годзе стала ўладальніцай Гран-пры XI Міжнароднага тэатральнага форуму «Залаты Віцязь». Тэатр Caprile з Вены прадставіць спектакль **«Монтавідэа»**, а артыст Бремнер Д'юці з Нью-Ёрка выступіць са сваім шоў **«'33 (Кабарэ)».**

Ужо ў другі раз у рамках форуму адбудзецца спектакль у прасторы Музея этнаграфіі г. Магілёва - **«Браты Карамазавы»**, пастаноўка рэжысёра Сільвы Крывіцкіене паводле аднайменнага рамана Ф.Дастаеўскага (Тэатр-студыя «Theaomai», г. Вільнюс). Дарэчы, у праграме форуму значыцца яшчэ адзін спектакль па гэтым жа бессмяротным творы класіка рускай літаратуры – сваю сцэнічную версію «Братоў Карамазавых»прадставіць Тэатр-студыя «Невялікі драматычны тэатр» з Санкт-Пецярбурга.

У рэпертуарнай афішы традыцыйна прадстаўлены танцавальныя перформансы: **«Архіпелаг»** Тэатра танца «Caro» з Польшчы (аўтар ідэі і харэограф Мацей Кузьмінскі) і **«Прадметная размова»** Беларускага дзяржаўнага маладзёжнага тэатра (аўтар ідэі і рэжысёр - Вольга Скварцова).

Беларусь прадстаўлена ў афішы міжнароднага тэатральнага форуму пяццю творчымі калектывамі. Беларускі дзяржаўны маладзёжны тэатр, акрамя згаданага танцавальнага перформанса, пакажа гледачам спектакль **«Саша, вынесі смецце»**, пастаўлены артыстам тэатра Дзмітрыем Багаслаўскім па п'есе сучаснага ўкраінскага драматурга Наталлі Варажбіт. Магілёўскі абласны тэатр драмы і камедыі ім. В.І. Дуніна-Марцінкевіча прывязе на форум спектакль **«Лондан»** (рэжысёр Алена Сілуціна), пастаўлены паводле п'есы Максіма Дасько пры падтрымцы Цэнтра эксперыментальнай рэжысуры БДАМ. У праграме значыцца беларускамоўная пастаноўка па п'есе Андрэя Іванова - спектакль **«Гэта ўсё яна»** Рэспубліканскага тэатра беларускай драматургіі. Гэта пастаноўка ажыццёўлена польска-нямецкай рэжысёркай Монікай Дабраўлянскай, пры падтрымцы Інстытута імя Гётэ.

Магіляўчане пакажуць у рамках фестывалю два спектаклі. Магілёўскі абласны драматычны тэатр прыме ўдзел у форуме са спектаклем **«Крэйцарава саната»** па аднайменнай аповесці Льва Талстога. Рэжысёр-пастаноўшчык Саўлюс Варнас і выканаўца галоўнай ролі Іван Трус з'яўляюцца лаўрэатамі Нацыянальнай тэатральнай прэміі. Магілёўскі абласны тэатр лялек прадставіць новы монаспектакль лаўрэата Нацыянальнай тэатральнай прэміі Мікалая Сцешыца пад назвай **«Сіняя-сіняя»**, пастаўлены па апавяданні беларускага класіка У.Караткевіча маладым, але ўжо вельмі вядомым рэжысёрам Ігарам Казаковым.

Закрые фестывальную праграму тэатр-фестываль «Балтыйскі Дом» (г. Санкт-Пецярбург) з трагіфарсам **«Ты, я ...»**, рэжысёр-пастаноўшчык – Юрый Ядроўскі.

Акрамя асноўнай праграмы, таксама падрыхтавана даволі насычаная **спецыяльная праграма**, у рамках якой запланаваны **2 майстар-класы**, **«Майстэрня маладой рэжысуры»**, **круглы стол**, **прэзентацыя кнігі** пра гісторыю беларускага тэатра, **штодзённыя прэс-канферэнцыі** (абмеркавання крытыкамі і ўдзельнікамі форуму спектакляў папярэдняга дня), **выніковая прэс-канферэнцыя**, **выставы маладых фатографаў і рамеснікаў.**

У першы дзень форуму ў арт-фае драмтэатра адкрыецца выстава маладых фатографаў. Яна арганізавана ў рамках **творчага праекта «28»**, які праходзіў у сацыяльнай сетцы «Укантакце». У экспазіцыю выставы, якую курыруе магілёўскі фатограф Алена Бузук, увайшлі лепшыя працы ўдзельнікаў дадзенага інтэрнэт-праекта: цікавыя партрэты, магілёўскія пейзажы, сюжэты з будзённага жыцця, выявы жывёл і інш.

21 сакавіка на Малой сцэне драмтэатра правядзе свой **майстар-клас** мастацкі кіраўнік Расійскага дзяржаўнага акадэмічнага тэатра драмы ім. Фёдара Волкава (г.Яраслаўль), адзін з вядучых рэжысёраў Расіі **Яўген Марчэлі** - заслужаны дзеяч мастацтваў Расійскай Федэрацыі, неаднаразовы лаўрэат Расійскай Нацыянальнай тэатральнай прэміі «Залатая Маска». А 25 сакавіка ў драмтэатры адбудзецца майстар-клас **майстар-клас Льва Эрэнбурга** пад назвай «Эцюд як інструмент стварэння спектакля». Леў Эрэнбург - мастацкі кіраўнік «Невялікага драматычнага тэатра» (г.Санкт-Пецярбург), намінант і лаўрэат Расійскай Нацыянальнай тэатральнай прэміі «Залатая маска», лаўрэат Вышэйшай тэатральнай прэміі Санкт-Пецярбурга «Залаты сафіт». Удзел у майстар-класах прымуць маладыя акцёры, якія прыехалі на форум, артысты абласнога драматычнага тэатра і студэнты Магілёўскага дзяржаўнага каледжа мастацтваў.

На працягу фестывальнага тыдня будзе дзейнічаць традыцыйная для форуму **«Майстэрня маладой рэжысуры»**, арганізаваная Магілёўскім драматычным тэатрам сумесна з Цэнтрам эксперыментальнай рэжысуры БДАМ. На працягу 6 дзён магілёўскія акцёры пад кіраўніцтвам мінскага рэжысёра **Таццяны Ларынай** будуць працаваць над тэатралізаванай чыткай п'есы беларускага драматурга **Аляксея Макейчыка «Бзік»**. А ў заключны дзень форуму яго ўдзельнікі і госці ўбачаць вынік гэтай працы на Малой сцэне драматычнага тэатра. Пасля гэтага на той жа сцэне адбудзецца круглы стол: **«Актуальныя тэмы ў сучасным тэатры»**; затым пройдзе **прэзентацыя кнігі Андрэя Масквіна «Беларускі тэатр 1920-30-х: адабраная памяць»**, у якой здзейснена спроба рэканструкцыі беларускага тэатра перыяду яго прафесійнага станаўлення. Андрэй Масквін - доктар філалагічных навук, дацэнт Варшаўскага ўніверсітэта, супрацоўнік Кафедры міжкультурных даследаванняў Цэнтральнай і Усходняй Еўропы, выпускнік Кафедры славянскай філалогіі МДУ, аўтар шматлікіх публікацый па пытаннях мастацтва, тэатра і кіно.

Штодня ў бізнес-цэнтры гасцініцы «Магілёў» будуць праходзіць традыцыйныя прэс-канферэнцыі – абмеркаванні прагледжаных спектакляў, прычым яны будуць мець фармат творчых сустрэч са стваральнікамі пастановак. Гэта дасць магчымасць жывых зносін паміж удзельнікамі, гасцямі фестывалю, крытыкамі, гледачамі і прадстаўнікамі СМІ. Завершыць спецыяльную праграму форуму выніковая прэс-канферэнцыя для сродкаў масавай інфармацыі з удзелам аргкамітэта, крытыкаў, гасцей форуму.

Удзелу прафесійнага журы арганізатарамі форуму ў гэтым годзе не прадугледжана. Для абмеркавання спектакляў запрошаны беларускія тэатральныя крытыкі: **Таццяна Арлова, Людміла Грамыка, Надзея Бунцэвіч, Алена Мальчэўская.** Да іх далучацца госці з-за мяжы - **Андрэй Масквін** (Польшча), **Марыя Танана** (Літва), **Любоў Лебедзіна** (Расія), **Анастасія Гуліна** (Расія). Акрамя таго, як таго і патрабуе маладзёжны фармат форуму, арганізатары прадаставяць ініцыятыву магілёўскай моладзі - студэнтам Магілёўскага дзяржаўнага ўніверсітэта ім. А.А. Куляшова. Яны будуць працаваць у маладзёжным прэс-цэнтры форуму, пастараюцца праглядзець усю праграму, будуць працаваць з гледачамі, стасавацца з удзельнікамі і гасцямі форуму, збіраць меркаванні, рыхтаваць публікацыі для інтэрнэт-сайта драматычнага тэатра і сацыяльных сетак, а таксама штодзённую відэа і фотахроніку. Маладзёжная каманда фестывалю ўжо пачала працу задоўга да пачатку форуму, узяўшы інтэрв'ю ў некаторых рэжысёраў, чые работы будуць прадстаўлены ў праграме; гэтыя матэрыялы былі апублікаваныя ў сеціве.

Таксама арганізатарамі выпушчана друкаванае выданне - буклет пра форум, яго праграму і удзельнікаў.

**Прэс-цэнтр Міжнароднага маладзёжнага**

**тэатральнага форуму «М.@rt.контакт-2017»**